**ПРАЗНИЦИ И ОБИЧАИ НА БЪЛГАРСКИЯ ЕТНОС**

Най–големият пролетен празник е **ГЕРГЬОВДЕН.**

Гергьовден произлиза от **легендата за Св. Георги**, в която той се преборва със **страшна ламя**, заплашваща жителите на плахо градче. В замяна на собствения си живот гражданите давали своите деца на чудовището. Кога дошъл редът на царската дъщеря, обратът дошъл с появата на Свети Георги и неговата победа над злото същество.

В народа ни Гергьовден се свързва с **животновъдството, с пролетта** и обновяването на природата. Той е празник на **овчарите и овцете**. Свети Георги е техен защитник. Вечерта, когато се прибират овцете от паша, се запалва свещ на пътната врата.

Подготовката за празника започва още от предния ден. Момите берат цветя и вият венци за **агнето, което ще се коли за курбан.** Най-възрастният в къщата отива и набира цъфнал глог. След това, като се прибере, **накичва вратите** на помещенията на добитъка с клонките - да са здрави и плодовити през цялата година. А там, където има именик - Георги, в къщата на пътната врата непременно се закичва с глог и цвете.

Най-характерният обичай за Гергьовден е коленето на агне в чест на светеца-покровител. Жертвата трябва да бъде първото родено мъжко агне, най-често бяло на цвят. Костите на агнето се събират и след празника се заравят в мравуняк, за да се въдят овцете като „мравки„.

Гергьовденското агне се пече цяло, пълнено с дреболиите и ориз, като в него се слага стрък глог и здравец. Месят се **обредните хлябове**, като най-големият се нарича на св. Георги. На трапезата освен печено агнешко трябва да има **пресен лук и чесън, салата, пиле, хляб и вино**. Всички се събират на обща трапеза, веселят се и пеят песни за светеца.

Разпространен обичай по Гергьовден е да се правят **люлки**. Те се връзват на високо разлистено дърво и момците люлеят момите, като това е съпроводено с песни и диалози.

Ние имаме много и интересни християнски празници: **РОЖДЕСТВО ХРИСТОВО**, **БАБА МАРТА, ЛАЗАРОВДЕН, ВЕЛИКДЕН.**